Prijedlog ODLUKE VIJEĆA o utvrđivanju stajališta Europske unije u okviru Vijeća ministara Energetske zajednice (Beograd, 24. listopada 2013.) /* COM/2013/0613 final - 2013/0301 (NLE) */





OBRAZLOŽENJE 1. KONTEKST PRIJEDLOGA Jedanaesti sastanak Vijeća ministara Energetske zajednice održat će se 24. listopada 2013. u Beogradu (Srbija). Na temelju članka 218. stavka 9. Ugovora o funkcioniranju Europske unije i u skladu s odredbama Odluke Vijeća 2006/500/EZ od 29. svibnja 2006. o sklapanju Ugovora o Energetskoj zajednici od strane Europske zajednice (dalje u tekstu: Ugovor) potrebno je utvrditi stajalište Europske unije o odlukama koje su na dnevnom redu tog sastanka. U skladu s člankom 6. Odluke 2006/500/EZ stajalište Europske unije izražava predstavnik Europske komisije u Vijeću ministara. Tim prijedlogom Odluke Vijeća obuhvaćene su sve točke dnevnog reda o kojima će odlučivati Vijeće ministara ili o kojima EU mora donijeti svoje stajalište. Komisija smatra da ostale točke na dnevnom redu Vijeća ministara ne zahtijevaju smjernice za pripremu izjave Europske unije navedene u radnim metodama za pripremu sastanaka Vijeća ministara Energetske zajednice koje su dogovorile službe Komisije i Vijeća (14623/07). 2. NACRT DNEVNOG REDA S KOMENTARIMA 2.1. Proračunska pitanja (pod točkama A, bez rasprave) Odobravanje financijskog upravljanja za 2012. Komisija odobrava financijsku razrješnicu direktora za 2012. na temelju revizorskog izvješća od 31. prosinca 2012., izvješća Odbora za proračun o reviziji za 2012. i izvješća direktora o izvršenju proračuna. Odobravanje proračuna i financijskih doprinosa za razdoblje 2014. – 2015. Komisija odobrava proračun za razdoblje 2014. – 2015., za koji proračunsko tijelo mora odobriti odgovarajuća proračunska sredstva za obje godine. Taj je proračun u skladu s prijedlogom Komisije koji je donesen Odlukom Komisije od 29. svibnja 2013. (SEC(2013.) 3061 završna verzija). Ukupan proračun ne prelazi 3 448 810 EUR za 2014. i 3 517 786 EUR za 2015. godinu. Ti iznosi predstavljaju povećanje (3,2 % i 5,2 %) u usporedbi s proračunom odobrenim za 2013. Proračunske pretpostavke iz nacrta proračuna koji je pripremilo Tajništvo opravdavaju povećanje proračuna pozivanjem na, npr. povećane aktivnosti Energetske zajednice i povećanje nadležnosti njezinih tijela, posebice Tajništva. Europska komisija suglasna je i s izmjenama Priloga IV. Ugovoru o Energetskoj zajednici u kojima se detaljno navode proračunski doprinosi Europske unije i svake ugovorne stranke. Nakon pristupanja Republike Hrvatske Europskoj uniji, njezin financijski doprinos proračunu Energetske zajednice (0,40 %) pokriva Europska unija. 2.2. Donošenje Programa rada Energetske zajednice za 2014. – 2015. (pod točkama A, bez rasprave) Europska komisija odobrava Program rada Energetske zajednice za 2014. – 2015., koji je predložilo Tajništvo i kojeg je 19. lipnja 2013. odobrila stalna skupina na visokoj razini. Taj Program rada predstavlja nastavak proteklog rada i obuhvaća sva područja aktivnosti. 2.3. Provedba Direktive o energetskoj učinkovitosti Pravna stečevina Energetske zajednice dosad obuhvaća Direktivu 2006/32/EZ Europskog parlamenta i Vijeća o energetskoj učinkovitosti u krajnjoj potrošnji i energetskim uslugama, Direktivu 2010/31/EU Europskog parlamenta i Vijeća o energetskoj učinkovitosti zgrada i Direktivu 2010/30/EU Europskog parlamenta i Vijeća o označivanju potrošnje energije i ostalih resursa proizvoda povezanih s energijom uz pomoć oznaka i standardiziranih informacija o proizvodu te osam provedbenih uredbi. Direktivom 2012/27/EU Europskog parlamenta i Vijeća od 25. listopada 2012. o energetskoj učinkovitosti među ostalim se izmjenjuje Direktiva 2010/30/EU i stavlja izvan snage Direktiva 2006/32/EZ. O razvoju zakonodavstva EU-a o energetskoj učinkovitosti raspravljalo se u prethodnoj radnoj skupini za energetsku učinkovitost i njezinom nasljedniku, koordinacijskoj skupini za energetsku učinkovitost koja se složila da je poželjno da ugovorne stranke u ranoj fazi počnu primjenjivati Direktivu 2012/27/EU. Nacrt preporuke o dnevnom redu Vijeća ministara predstavlja prvi korak prema donošenju buduće obvezujuće odluke i opisuje zadatke koje ugovorne stranke moraju izvršiti. Taj je pristup sličan onome koji je u prošlosti upotrijebljen za Direktivu 2009/28/EZ o promicanju uporabe energije iz obnovljivih izvora. U nacrt preporuke uključene su neke prilagodbe koje je predložilo Tajništvo Energetske zajednice kako bi se ugovornim strankama omogućilo postupno provođenje zahtjeva te Direktive. Na sastanku stalne skupine na visokoj razini 19. lipnja 2013. pojašnjeno je da te prilagodbe ne utječu na sadržaj buduće obvezujuće odluke. U nacrtu preporuke jasno je navedeno da su razne obveze koje će ugovorne stranke morati ispuniti jednake onima utvrđenim u Direktivi 2012/27/EU. Komisija podupire donošenje Direktive. S obzirom da se preporuka temelji na glavi II. Ugovora, Europska unija ne glasa. 2.4 Direktive o velikim uređajima za loženje / industrijskim emisijama U svom izvješću Vijeću ministara prošle godine u Budvi radna skupina za okoliš istaknula je teškoće s kojima se ugovorne stranke susreću i potrebu za omogućavanjem određene fleksibilnosti u provedbi Direktive 2001/80/EZ o ograničenju emisija iz velikih uređaja za loženje koja će se uskoro staviti izvan snage i zamijeniti Direktivom 2010/75/EU o industrijskim emisijama (integrirano sprečavanje i kontrola onečišćenja). Komisija je na temelju toga Vijeću ministara podnijela prijedlog Odluke o provedbi Direktive 2001/80/EZ i o provedbi Poglavlja III. Priloga V. i članka 72. stavka 3. i 4. Direktive 2010/75/EU te o izmjeni članka 16. i Priloga II. Ugovoru. O prijedlogu Komisije raspravljalo se na sastanku stalne skupine na visokoj razini 19. lipnja 2013. na kojem je većina ugovornih stranaka zatražila promjene prijedloga Komisije kako bi se uvela mogućnost „izuzeća” nekih uređaja i izmjena nekih datuma povezanih s primjenom Nacionalnog plana smanjivanja emisija. U pogledu Direktive 2010/75/EU postignut je opći dogovor da će rok za nove uređaje biti 2018. godine, dok se predloženi rok do 2022. smatrao preranim za postojeće uređaje. Radna skupina za okoliš sastat će se početkom rujna za detaljnu raspravu na temelju rezultata studije koja je u tijeku. Stalna skupina na visokoj razini suglasila se svoje rasprave o tom pitanju nastaviti i zaključiti na svom sastanku u listopadu, dan prije sastanka Vijeća ministara. Komisija podupire odluke na dnevnom radu, kako slijedi: - Direktiva o velikim uređajima za loženje (prilagodbe Direktive 2001/80/EZ): ova odluka temelji se na glavi II. Ugovora te u skladu s člankom 80. svaka ugovorna stranka ima jedan glas. Stoga Europska unija koja nije ugovorna stranka ne glasa, međutim, Europska komisija u skladu s člankom 79. Ugovora može izmijeniti ili povući svoj prijedlog u bilo koje vrijeme tijekom postupka koji vodi njegovom usvajanju. Komisija je suglasna s izmjenama referentnog razdoblja za nacionalni plan smanjivanja emisija (sa završetkom 2012. umjesto 2010.) i izmjenom definicije „postojeći uređaj” (referentni datum: 1. siječnja 1993. umjesto 1. srpnja 1987.). Komisija je suglasna i s jednom od sljedećih opcija, koje su namijenjene osiguravanju određene fleksibilnosti ugovornih stranaka pri ispunjavanju zahtijevanih ciljeva: (i) izmjena odredbi povezanih s nacionalnim programom smanjivanja emisija omogućavanjem linearnog smanjenja gornje granice koju treba postaviti između 2018. i stupanja na snagu granica iz Direktive o industrijskim emisijama. Ukupne emisije iz uređaja uključenih u nacionalni program smanjivanja emisija u 2018. ne smiju za više od 25 % prelaziti emisije koje su jednake ograničenjima iz Direktive o velikim uređajima za loženje. U posljednjoj godini nacionalnog programa smanjivanja emisija ukupne emisije moraju biti jednake onima koje bi bile postignute primjenom ograničenja iz Direktive o industrijskim emisijama za svaki pojedini uređaj. (ii) mogućnost „izuzeća” nekih uređaja s ograničenjem da se ta mogućnost ne primjenjuje na uređaje s rokom zatvaranja prije 1. siječnja 2018. o kojem su se mjerodavna tijela dogovorila u okviru njihovih bilateralnih odnosa s Europskom unijom i/ili međunarodnim donatorima. Komisija zahtijeva uvođenje odredbe u odluku Vijeća ministara u kojoj je navedeno da Vijeće ministara na temelju obrazloženog zahtjeva ugovorne stranke odobrava izuzeće odlukom koju odobrava većina njegovih članova, pri čemu ta većina mora uključivati i pozitivan glas Europske unije. - Direktiva o industrijskim emisijama (donošenje Direktive 2010/75/EU): Komisija podupire donošenje te Direktive od strane Energetske zajednice, pri čemu je rok provedbe za postojeće uređaje najkasnije 1. siječnja 2024. Komisija je suglasna s izmjenom članka 16. i Priloga II. Ugovoru, koja se temelji na mandatu za pregovaranje koji je dd/mm/2013. dodijelilo Vijeće. 2.5. Provedba Ugovora Komisija pozdravlja godišnje izvješće o provedbi i ocjenu koju je o tome postupaju li ugovorne stranke u skladu s pravnom stečevinom Energetske zajednice dalo Tajništvo. Od ministara se očekuju izvješća o nedavnom nacionalnom razvoju, uglavnom sa zakonodavnog stajališta. Komisija bi trebala usmjeravati raspravu i usredotočiti se na postizanje glavnog cilja Energetske zajednice – uspostavu otvorenih, transparentnih i konkurentnih nacionalnih energetskih tržišta koje je moguće regionalno povezati s ciljem stvaranja paneuropskog energetskog tržišta. Komisija je u vezi obrazloženog zahtjeva u slučaju ECS-8/11 protiv Bosne i Hercegovine koji je Tajništvo podnijelo temeljem članka 90. Ugovora o osnivanju Energetske zajednice suglasna s odlukom Vijeća ministara kojom se objavljuje kršenje odgovarajućih odredbi pravne stečevine Energetske zajednice o plinu („drugi paket”) te ugovorne stranke, kako je zahtijevalo Tajništvo. Ako Komisija s obzirom na mišljenje koje će izdati Savjetodavni odbor za rješavanje sporova smatra da postoje sumnje o postojanju navodnih kršenja, zatražit će od Vijeća ministara da o tome naknadno donese odluku pisanim postupkom, u svakom slučaju do 30. studenoga, kako bi se ostavilo dovoljno vremena za utvrđivanje dogovorenog stajališta EU-a na temelju temeljite ocjene dokumentacije od strane pravnih službi Europske komisije i Europskog vijeća. 2.6. Energetska strategija – projekti važni za Energetsku zajednicu Komisija odobrava popis projekata važnih za Energetsku zajednicu koje je predložila radna skupina za energetsku strategiju i na sastanku 19. lipnja 2013. podržala stalna skupina na visokoj razini. Poziva ugovorne stranke da poduzmu sve potrebne mjere za olakšavanje brze provedbe tih projekata. S tim u vezi pozdravlja regulativne ulagačke inicijative koje predlaže odbor regulatora Energetske zajednice i podupire njihovo odobrenje od strane Vijeća ministara, pri čemu naglašava potrebu za pojačanom suradnjom među nacionalnim regulatorima. Pojašnjava da predložene inicijative koje treba navesti kao prilog zaključcima Vijeća Ministara nisu konačne i može ih se preispitati u svjetlu tekućih rasprava u Europskoj uniji. Komisija prima na znanje činjenicu da su drugi projekti, predstavljeni kao mogući projekti važni za Energetsku zajednicu, bili ocijenjeni kao prihvatljivi za ocjenu radne skupine i imaju svoje prednosti iako nisu uključeni u popis navedenih projekata. Komisija je suglasna da će od Tajništva zatražiti da provjeri napredak provedbe svakog projekta važnog za Energetsku zajednicu i da će pozvati Odbor regulatora Energetske zajednice da provjeri učinke regulatorne (ne)suradnje pri razvoju projekta. O rezultatima obje mjere treba izvjestiti Vijeće ministara u listopadu 2014. Ako taj pregled pokaže da iz razloga koji se mogu pripisati nositelju projekta nema vidljivog napretka u određenom projektu, Vijeće ministara će razmotriti povlačenje oznake „projekt važan za Energetsku zajednicu”. Komisija je suglasna da se u slučaju da se popis tih projekata pokaže kao učinkovit alat za poticanje razvoja projekta, taj popis ažurira svake 2-3 godine. 2.7. Ugovor o Energetskoj zajednici nakon 2016. Komisija sudjeluje u ministarskoj raspravi u skladu s Izvješćem Komisije o Energetskoj zajednici[1] iz 2011. i Zaključcima Vijeća EU-a o jačanju vanjske dimenzije politike EU-a[2]. Na temelju članka 97. Ugovora o Energetskoj zajednici, Komisija odobrava produljenje njegovog trajanja za dodatnih 10 godina. Tu odluku stranke trebaju donijeti jednoglasno (osam ugovornih stranaka i Europska unija). Ako se jednoglasna odluka ne donese, Ugovor se može nastaviti primjenjivati među onim strankama koje su glasale za produljenje, pod uvjetom da njihov broj iznosi najmanje dvije trećine svih stranaka. Komisija odobrava uspostavu skupine za razmatranje na visokoj razini zadužene za ocjenu funkcioniranja Ugovora i predlaganje mogućih poboljšanja te međunarodne organizacije, uključujući izmjene Ugovora, ako je potrebno. Skupina redovito izvješćuje stalnu skupinu na visokoj razini, a svoje će zaključke predstaviti na sastanku Vijeća ministara u listopadu 2014. u Kijevu. 2.8. Ostale odluke (pod točkama A, bez rasprave) Komisija će odobriti sljedeće odluke: - Izmjene Proceduralnog akta 2006/01/MC-EnC (Poslovnik Vijeća ministara) kojima se u skladu s dvogodišnjim proračunom donosi dvogodišnji program rada. - Nacrt socijalne strategije na temelju zaključaka Socijalnog foruma iz 2012. i 2013. Komisija podupire donošenje Uredbe Komisije (EU) br. 147/2013 od 13. veljače 2013. o izmjeni Uredbe (EZ) br. 1099/2008 Europskog parlamenta i Vijeća o energetskoj statistici s obzirom na provedbu ažuriranja mjesečne i godišnje energetske statistike u Energetskoj zajednici od strane Energetske zajednice. S obzirom da se odluka temelji na glavi II. Ugovora, Europska unija ne glasa. Komisija će također odobriti zaključke sastanaka stalne skupine na visokoj razini koji su održani nakon sastanka Vijeća ministara 2012. godine. 2013/0301 (NLE) Prijedlog ODLUKE VIJEĆA o utvrđivanju stajališta Europske unije u okviru Vijeća ministara Energetske zajednice (Beograd, 24. listopada 2013.) VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 194. i članak 218. stavak 9., uzimajući u obzir Odluku Vijeća 2006/500/EZ od 29. svibnja 2006. o sklapanju Ugovora o Energetskoj zajednici od strane Europske zajednice[3], a posebno njezine članke 4. i 5., uzimajući u obzir prijedlog Europske komisije, ODLUČILO JE: Članak 1. S obzirom na jedanaesti sastanak Vijeća ministara Energetske zajednice koji će se održati 24. listopada 2013. u Beogradu, stajalište Europske unije u pogledu pitanja u okviru područja primjene članka 218. stavka 9. Ugovora o funkcioniranju Europske unije navedeno je u Prilogu ovoj Odluci. Sastavljeno u Bruxellesu, Za Vijeće Predsjednik PRILOG Stajalište Europske unije 1. Europska unija odobrava: · financijsku razrješnicu direktora Tajništva Energetske zajednice za 2012.; · proračun za razdoblje 2014. – 2015., za koji proračunsko tijelo mora odobriti odgovarajuća proračunska sredstva za obje godine; · program rada Energetske zajednice za razdoblje 2014. – 2015.; · izmjene Priloga IV. Ugovora o Energetskoj zajednici o doprinosima stranaka proračunu Energetske zajednice, posebno povećanje doprinosa EU-a za 0,40 % što odgovara postojećem doprinosu koji plaća Hrvatska; · izmjene članka 16. i Priloga II. Ugovoru o Energetskoj zajednici u skladu s Odlukom Vijeća od dd/mm/2013, kojom se Komisiju ovlašćuje za pregovaranje u ime Europske unije o izmjenama Ugovora o Energetskoj zajednici; · Odluku Vijeća ministara o objavi kršenja odredbi pravne stečevine Energetske zajednice o plinu od strane Bosne i Hercegovine, koje je u svom obrazloženom zahtjevu utvrdilo Tajništvo, ukoliko u svom mišljenju navodno kršenje potvrdi Savjetodavni odbor za rješavanje sporova. U slučaju odstupanja u stajalištima Europska unija zahtijeva odgodu odluke do najkasnije 30. studenoga 2013.; · popis projekata važnih za Energetsku zajednicu koje je predložila radna skupina za energetsku strategiju. Ona odobrava regulatorne ulagačke inicijative koje je predložio odbor regulatora Energetske zajednice i koje nisu konačne i može ih se preispitati u svjetlu tekućih rasprava u Europskoj uniji; · produljenje trajanja Ugovora o Energetskoj zajednici za dodatnih 10 godina; · uspostavu skupine za razmatranje na visokoj razini zadužene za ocjenu funkcioniranja Ugovora i predlaganje mogućih poboljšanja te međunarodne organizacije, uključujući izmjene Ugovora, ako je potrebno; · izmjene Proceduralnog akta 2006/01/MC-EnC (Poslovnik Vijeća ministara) kojima se uvodi donošenje dvogodišnjeg programa rada; · nacrt socijalne strategije. 2. Europska unija podupire: · provedbu Direktive 2012/27/EU Europskog parlamenta i Vijeća od 25. listopada 2012. o energetskoj učinkovitosti od strane ugovornih stranaka Energetske zajednice, na temelju preporuke Vijeća ministara kao prvog koraka u smjeru budućeg donošenja obvezujućeg akta; · donošenje prilagodbi Direktive 2001/80/EZ o smanjenju emisija iz velikih uređaja za loženje, kao i provedbe Poglavlja III. Priloga V. i članka 72. stavka 3. i 4. Direktive 2010/75/EU o industrijskim emisijama (integrirano sprečavanje i kontrola onečišćenja) od strane ugovornih stranaka Energetske zajednice. Na temelju toga Komisija je Vijeću ministara podnijela prijedlog za Odluku o provedbi Direktive 2001/80/EZ i o provedbi Direktive 2010/75/EU te izmjeni članka 16. i Priloga II. Ugovoru; · donošenje od strane Energetske zajednice Uredbe Komisije (EU) br. 147/2013 od 13. veljače 2013. o izmjeni Uredbe (EZ) br. 1099/2008 Europskog parlamenta i Vijeća o energetskoj statistici s obzirom na provedbu ažuriranja mjesečne i godišnje energetske statistike u Energetskoj zajednici. [1] Izvješće Komisije Europskom parlamentu i Vijeću u skladu s člankom 7. Odluke 2006/500/EZ (Ugovor o energetskoj zajednici) (COM(2011)105 završna verzija) [2] 3127. sastanak Vijeća za promet, telekomunikacije i energetiku (točke povezane s energetikom) u Bruxellesu 24. studenoga 2011. [3] SL L 198, 20.7.2006., str. 15.